Localización aproximada da pobo dos *Lemavi* ou Lemavos na provincia romana da Gallaecia.
Os **lemavos** (latín: *lemavi*) eran un pobo galaico, pertencente ao convento xurídico lucense, cuxo territorio pode reducirse á actual comarca da Terra de Lemos, no sur da provincia de Lugo, Galicia.

Fontes
------

Os lemavos son citados por Plinio, *Naturalis Historia*, IV, 112, e por Claudio Ptolomeo, *Geographia*, II, 6, 25, quen identificou Dactonium como a súa capital.

Dactonium é citado tamén como unha etapa nas Táboas de barro de Astorga.

Cultura
-------

Os lemavos pertencían á coñecida como cultura castrexa, cultura prerromana con trazos célticos, caracterizada entre outras cousas pola construción de núcleos chamados castros, por trazos artísticos comúns, adoración ós fenómenos naturais e de deidades pancélticas coma o Deus Lug[], moi popular no Conventus Lucensis.

Redución xeográfica
-------------------

Os lemavos están reducidos á Terra de Lemos, desde hai xa bastante tempo, pois o nome da comarca conservouse en documentos altomedievais como *Lemavus* ou *Lemabus*.

**Dactonium** tardou máis en identificarse, porén figuraba tamén nos cartularios da Alta Idade Media como Castrum Actonium, que expresamente indicaban que naquela época xa se comezaba a denominar *Pino*, polo que o seu asentamento é obrigatoriamente a parte alta da actual cidade de Monforte de Lemos, ocupada hoxe polo mosteiro de San Vicente do Pino e o castelo dos condes de Lemos. Durante o 2007 escavacións na faldra do monte, deixaron ó descuberto restos dun castro e varios vestixios prerromanos, o cal vén a reforzar a teoría que situaría o asentamento dos lemavos na actual localización de San Vicente do Pino.

Recrutamento militar
--------------------

Os lemavos colaboraron co exército romano, pois sábese que conformaron a Ala I Lemavorum e máis a Cohorte de Cidadáns romanos lemavos (Cohors I Lemavorum civium romanorum), unha cohorte que loitou ó servizo do exército romano, a cal coñecemos a través de testemuños escritos.

Étimo
-----

O nome dos *lemavos*, ten sido posto en paralelo co dos lemovices galos, e, seguindo a Grohler e Holder, ambos estarían ligados a unha raíz céltica \*limos / \*lemos "olmo". Outros autores póñeno en relación á raíz indoeuropea Lim-, Lem-, Lym-, que tería que ver con zonas pantanosas ou lagoas. É un topónimo étnico como Valdeorras (<Val de Gigurros), Trives (<Tíburos), Céltigos, Postmarcos (<Praestamáricos), Cobres (<Copori),Tamagos (<Tamáganos), e varias ducias máis, todos en Galiza. Lemavos significarían polo tanto "os habitantes do lugar arxiloso"[].

Descendentes notables
---------------------

Un dos notables descentes é Gaspar de Lemos, que comandou o escuadrón xunto a Amerigo Vespucci. Foi este escuadrón o que descubriu a baía de Todos os Santos o 1 de novembro de 1501. Na cidade de Recôncavo da Bahia, que está preto da baía de Todos os Santos, pódense atopar varias persoas co apelido Lemos.

Notas
-----

1. ↑  Os lemavi a través das fontes literarias e epigráficas, páx. 136.

Véxase tamén
------------

### Bibliografía

* Cuevillas, Florentino L. *Prehistoria*, in Otero Pedrayo, Ramón, *Historia de Galiza*, t. I. reimpresión Akal. Madrid. 1980.
* Moralejo Lasso, Abelardo, Toponimia gallega y leonesa. Pico Sacro. Santiago de Compostela. 1977.
* Delgado Borrajo, Montserrat e Grande Rodríguez, Manuel; *Os lemavi a través das fontes literarias e epigráficas* (2008), pp. 133–162. Minius, Revista do Departamento de Historia, Arte e Xeografía. Universidade de Vigo. Nº XVI.

### Outros artigos

* Lista de tribos celtas
* Dactonium

| * v
* c
* e
Pobos galaicos e ástures |
| --- |
| Galaicos bracarenses | Anfílocos · · Avobriguenses · Bibalos · Brácaros · Callaecos · Coelernos · Equaesos · Grovios · Helenos · Interamnicos · Leunos · Límicos · Luancos · Lubenos · Nebisocos · Narbasos · Nemetatos · Quarquernos · Seurbos · Tamaganos · Turodos |  |
| Galaicos lucenses | Albións · Arróns · Ártabros (Brigantinos · Lapatiancos) · Baeduos · Cibarcos · Cilenos · Caporos · Egobarros · Iadovos · Lemavos · Nerios · Poemanos · Praestamarcos · Seurros · Supertamarcos |
| Ástures | Amacos · Bedunienses · Brigaecinos · Guigurros · Lancienses · Lougueos · Lugones · Orniacos · Pésicos · Saelinos · Superatios · Tiburos · Zoelas |
| Outros | Oestrimnios · Saefes |


|  |  |
| --- | --- |
| Control de autoridades | 
* Wd: Q6521037
* Pleiades: 236514

 |